VEGA præsenterer   
**Fremadstormende Mø giver ekstrakoncert i Store VEGA**

*Electro-sangerindens koncert i april er nu allerede udsolgt, og derfor annonceres der en ekstrakoncert med anmelderroste Mø torsdag den 10. april. En måned efter hendes længeventede debutalbum udkommer.*

Små to måneder inden Møs annoncerede koncert i Store VEGA den 11. april, er der udsolgt, og derfor offentliggøres en ekstrakoncert dagen forinden med den populære electro-sangerinde.

**Spice Girls i opdateret version**

[Mø](https://www.facebook.com/MOMOMOYOUTH?fref=ts) har forsødet ventetiden, inden hendes debutalbum *No Mythologies to Follow* udkommer den 10. marts, med prisen som ”Årets Livenavn” ved årets Steppeulven-pridsuddeling og et eminent cover af Spice Girls’ sangen ”[Say You’ll Be There](https://soundcloud.com/momomoyouth/m-say-youll-be-there)”. Hendes nedbarberede og moderne version af 90’er-hittet skruede forventningerne til debutalbummet om muligt endnu mere i vejret.

Albummet er hovedsageligt produceret af Ronni Vindahl (Boom Clap Bachelors, Ivory&Gold) og indeholder bl.a. de populære singler "[Pilgrim](http://www.youtube.com/watch?v=M5uIVBxWZVU&feature=youtu.be)", "[Never Wanna Know](http://www.youtube.com/watch?v=FRIIHEndqbE)" og "[XXX 88](http://www.youtube.com/watch?v=bmLMPFXzBLA&feature=youtu.be)" feat. Diplo.  
  
**Egen Europa-turné**  
MØs musik, der af det anerkendte britiske musikmagasin NME er blevet beskrevet som “Icy sharp pop with a big heart and even bigger vocals” og som "warped pop to excite fans of Rihanna and Grimes in equal measure" af Q Magazine, har vakt stor opsigt langt uden for Danmarks grænser.  
  
Hun har således allerede turneret i Europa og USA som support for respekterede og populære navne som AlunaGeorge og Diplo. Nu er MØ imidlertid så stort et navn, at hun kan headline sin egen Europa-turné, der heldigvis også inkluderer to koncerter i VEGA.

**Fakta om koncerten**:

Mø

Torsdag den 10. april. kl. 20.00

Store VEGA, Enghavevej 40, 1674 København V

Billetpris: 180 kr. + gebyr   
Billetsalget starter senere i dag via VEGAs hjemmeside og billetnet.